《感秋 其十二》
明代·林鸿

朝登北邙坂，墟墓何累累。怀哉泉下人，恻然我心悲。

往若不可复，来者每如斯。膏火煎万族，纷纷竞刀锥。

生存华屋居，死与草木萎。愚智同土壤，英灵竟何知。

所赖贤哲士，千龄名不隳。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。